Απόφαση του Δικαστηρίου (έκτο τμήμα) της 13ης Φεβρουαρίου 2014 –
Επιτροπή κατά Βουλγαρίας
(Υπόθεση C‑152/12)
«Παράβαση κράτους μέλους – Μεταφορές – Οδηγία 2001/14/ΕΚ – Ανάπτυξη των σιδηροδρόμων της Ένωσης – Χρεώσεις για τη χρήση σιδηροδρομικής υποδομής – Άρθρα 7, παράγραφος 3, και 8, παράγραφος 1 – Δυνατότητα εισπράξεως προσαυξήσεων στα τέλη χρήσεως – Δαπάνες άμεσα συναρτώμενες με την παροχή σιδηροδρομικών υπηρεσιών»
1.                     Προσφυγή λόγω παραβάσεως – Αντικείμενο της διαφοράς – Προσδιορισμός κατά την προ της ασκήσεως της προσφυγής διαδικασία – Διευκρίνιση των αρχικών αιτιάσεων στο εισαγωγικό της δίκης δικόγραφο – Επιτρέπεται (Άρθρο 258 ΣΛΕΕ) (βλ. σκέψεις 30, 31, 34)
2.                     Προσφυγή λόγω παραβάσεως – Εξέταση του βασίμου από το Δικαστήριο – Κατάσταση που πρέπει να λαμβάνεται υπόψη – Κατάσταση κατά την εκπνοή της ταχθείσας με την αιτιολογημένη γνώμη προθεσμίας (Άρθρο 258 ΣΛΕΕ) (βλ. σκέψη 60)
3.                     Μεταφορές – Σιδηροδρομικές μεταφορές – Οδηγία 2001/14 – Κατανομή της χωρητικότητας των σιδηροδρομικών υποδομών και χρεώσεις – Χρέωση για τη χρήση των υποδομών – Καθορισμός των τελών βάσει του άμεσου κόστους – Κόστος που προκύπτει άμεσα ως αποτέλεσμα της εκτέλεσης των σιδηροδρομικών υπηρεσιών – Έννοια – Μεταφορά και εφαρμογή – Εξουσία εκτιμήσεως των κρατών μελών (Οδηγία 2001/14 του Ευρωπαϊκού Κοινοβουλίου και του Συμβουλίου, άρθρα 7 §§ 3 έως 5 και 8) (βλ. σκέψεις 62, 63)
4.                     Προσφυγή λόγω παραβάσεως – Απόδειξη της παραβάσεως – Η Επιτροπή φέρει το βάρος αποδείξεως – Τεκμήρια – Δεν επιτρέπεται (Άρθρο 258 ΣΛΕΕ) (βλ. σκέψη 74)
Αντικείμενο
Παράβαση κράτους μέλους – Παράβαση των άρθρων 7, παράγραφος 3, και 8, παράγραφος 1, της οδηγίας 2001/14/ΕΚ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2001, σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφαλείας (ΕΕ L 75, σ. 29) – Σύστημα τιμολόγησης της πρόσβασης στις σιδηροδρομικές υποδομές – Έννοια της φράσης «κόστος που προκύπτει άμεσα ως αποτέλεσμα της εκτέλεσης των σιδηροδρομικών υπηρεσιών» – Τέλη που υπερβαίνουν το κόστος που προκύπτει άμεσα ως αποτέλεσμα της εκτέλεσης των σιδηροδρομικών υπηρεσιών – Προϋποθέσεις εφαρμογής του άρθρου 8, παράγραφος 1, της οδηγίας 2001/14/ΕΚ
Διατακτικό
Το Δικαστήριο αποφασίζει:
1)
Η Δημοκρατία της Βουλγαρίας, επιτρέποντας να περιλαμβάνονται στον υπολογισμό των τελών που εισπράττονται για τη δέσμη ελάχιστων παροχών και την τροχαία πρόσβαση στις σιδηροδρομικές υποδομές δαπάνες, όπως οι αμοιβές του προσωπικού και οι ασφαλιστικές εισφορές, οι οποίες δεν μπορούν να θεωρηθούν άμεσα συναρτώμενες με την παροχή σιδηροδρομικών υπηρεσιών, παρέβη τις υποχρεώσεις που υπέχει από το άρθρο 7, παράγραφος 3, της οδηγίας 2001/14/ΕΚ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2001, σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφαλείας, όπως τροποποιήθηκε με την οδηγία 2007/58/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2007.
2)
Απορρίπτει την προσφυγή κατά τα λοιπά.
3)
Η Ευρωπαϊκή Επιτροπή, η Δημοκρατία της Βουλγαρίας και η Δημοκρατία της Πολωνίας φέρουν τα δικά τους δικαστικά έξοδα.